Tom Brier vuonna 2013.
**Tom Brier** (s. lokakuussa 1971 Oakdale, Kalifornia, Yhdysvallat) on yhdysvaltalainen ragtime-pianisti ja säveltäjä.

Lapsuus ja nuoruus
------------------

Tom Brier syntyi lokakuussa 1971 Oakdalessa Kaliforniassa, Great Central Valleyn maanviljelijäyhteisössä Sacramenton eteläpuolella. Brier oli nelivuotias, kun hänen vanhempansa ostivat hänelle mekaanisen pianon. Pian Tom harjoitteli itse soittamaan pianorullilta kuuntelemiaan kappaleita. Viisivuotiaana Brier aloitti soittotunnit paikallisen opettajan opastuksella.

Lukion jälkeen Brier opiskeli Kalifornian osavaltionyliopistossa Turlockissa pääaineenaan tietotekniikka ja valmistui kandidaatiksi vuonna 1993. Sen jälkeen hän on toiminut Sacramentossa piirikunnan palveluksessa ohjelmoijana ja suunnittelijana. Työnsä ohessa hän on säveltänyt pianomusiikkia ja esiintynyt monissa musiikkitapahtumissa.

Musiikillinen ura
-----------------

Vuonna 1985 Brier herätti Sacramenton ragtimeyhdistyksen puheenjohtajan Larry Applegaten kiinnostuksen. Brier kutsuttiin yhdistyksen tapaamisiin ja hän pääsi esiintymään niissä. Brierin aggressiivisiksi kuvatut tulkinnat ragtimemusiikin klassikoista herättivät yleistä huomiota. Erityisesti hän sai tunnustusta varhaisen ragtime-musiikin eri tyylilajien syvällisestä tuntemuksesta.

Brier on esiintynyt pääasiassa Yhdysvaltain länsirannikon ragtimemusiikille omistetuissa musiikkitapahtumissa. Hän esiintyi esimerkiksi ensimmäistä kertaa West Coast Ragtime Festivalilla vuonna 1989. Hän on konsertoinut muun muassa Sedaliassa, Columbiassa Missourin osavaltiossa, Phoenixissa Arizonassa sekä Indianapolisissa.

Ensimmäisen ragtime-sävellyksensä "Pine Cone Rag" Brier sävelsi 11-vuotiaana vuonna 1982. Vuoteen 2006 mennessä hän sävelsi yli 150 sävellystä. Sittemmin tuotanto on ylittänyt jo 200 sävellyksen rajan. Niistä noin 100 on ragtime-kappaleita. Brierin tuotanto kattaa monipuolisesti erilaiset ragtime-musiikin alalajit ja niihin läheisesti liittyvät musiikkityylit (mm. klassinen ragtime, stride piano, fox trot ja novelty piano). Hän on myös tehnyt yhteistyötä monien ragtime-säveltäjien (mm. Eric Marchese, Neil Blaze, Gil Lieberknecht ja Kathi Backus) kanssa.

Onnettomuus
-----------

Omaisten ilmoittamien tietojen mukaan Brier joutui 6. elokuuta 2016 auto-onnettomuuteen, jossa takaapäin tullut rekka murskasi hänen autonsa työntäen hänet edessä olevaa autoa vasten. Brieriä pidettiin koomassa jonkin aikaa, mutta Brierin omaiset ilmoittivat myöhemmin, että hän reagoi kuulemaansa musiikkiin ja kutitukseen.

Levytykset
----------

Tom Brier on julkaissut kahdeksan albumia, joista yhden Nan Bostickin kanssa.

* Rising Star (1994)
* Generic (1997)
* Pianola (2000)
* Dualing at the McCoys (2002) – pianoduettoja Nan Bostickin kanssa
* Skeletons (2003)
* Rewind (2006)
* Blue Sahara (2009)
* Constellations (2012)

Lähteet
-------

1. 1 2 3 4 5 6 7  Tom Brier. (Arkistoitu – Internet Archive) West Coast Ragtime Festival 13.3.2006 (englanniksi) Viitattu 31.7.2012
2. 1 2 3 4  Tom Brierin albumi Rewind ja tietoa hänen musiikillisesta toiminnastaan *Cdbaby.com* (englanniksi) Viitattu 31.7.2012
3. 1 2  You're Invited to Visit a CaringBridge Website Sign in to CaringBridge (Käyttäjätunnuksella) *CaringBridge*. Viitattu 30.9.2016. (englanniksi)[vanhentunut linkki]
4. ↑  Tietoa Tom Brierin levytyksistä *Ragtime.nu* (englanniksi) Viitattu 31.7.2012


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Yhdysvallat

 |
|  |
| Tieteilijät | 
* Association for Computing Machinery
* DBLP

 |
|  |
| Taiteenala | 
* MusicBrainz

 |

 |